**AUDIÈNCIA PÚBLICA**

Dilluns 13 de març del 2023

Inici: 18.30 h

Finalització: 20.40 h

Cúbic

**Ordre del dia:**

1. Pressupostos
2. Actuant pel medi ambient
3. Inversions del mandat

**Sr. Carles Ruiz**, alcalde de Viladecans, dona la benvinguda i passa la paraula per aquest ordre:

* Intervenció de la **Sra. Joana Sánchez**, tinenta d’alcalde de Polítiques d'Innovació, Recursos Humans i Organització Interna, qui fa la presentació del pressupost del 2023 i, un cop finalitza, dona pas a la intervenció en el vídeo informatiu.
* A continuació la **Sra. Encarna García,** tinenta d´alcalde de Medi Ambient i Sostenibilitat, presenta el projecte que s’està desenvolupant, “*Actuant pel Medi Ambient”.* Després dona pas al vídeo informatiu de les accions que s’estan duent a terme.
* Tot seguit, el **Sr. Richard Calle,** tinent d’alcalde de Planificació Territorial, dona compte de les inversionsfetes durant el mandat. Acompanya el seu informe d’un Power Point que s’annexa a l’acta.
* En finalitzar les intervencions, el Sr. **Carles Ruiz** clou les intervencions amb un resum del mandat i obre un torn de preguntes:

**1r torn:**

**PREGUNTES:**

* **Sra. Arantxa Barreiro**: felicita per la gestió en les dades grans, però li preocupen les gestions de les coses petites: copagament en l’atenció de dependències i l’autobús de l’estació, que no lliga amb els horaris del tren. El seu carrer està esperant fa vuit anys a que s’arregli. S’han de cuidar les coses del dia a dia. Li agradaria saber com obtenir la informació de totes les actuacions que s’han fet o es faran aquest any, i a on ha d´acudir per arreglar les petites coses.
* **Sr. Luis Royo, de l’AV Alba-rosa**: comenta que l’associació ha sol·licitat reunió però no ha obtingut resposta. Es guarda la llista de problemes del barri per a la reunió proposada, però fa comentaris sobre l’obra que s’hi està executant. S´han fet el carrer dels Lilàs i el passeig del Tamariu, però demana que els tècnics repassin l’obra perquè no està ben executada. Demana la participació dels veïns del barri per definir els projectes que estan en curs de la mateixa manera que es va fer al 2017 amb el procés de participació que es va desenvolupar per definir el projecte de rehabilitació del carrer dels Lilàs, el passeig del Tamariu, l’avinguda Central de l’Alba-rosa i el carrer de la Ginesta.
* **Sr. Elías**, de la junta de l’AV Hospital Roca, fa dues preguntes: com continua l’obra del clavegueram de Poblat Roca, ja que la 1a fase va finalitzar. I en segon lloc considera que l’obra de l’avinguda de la Generalitat s’ha fet molt bé i, aprofitant la circumstància, pregunta per què no s’ha aprofitat per arreglar el lateral, ja que està en unes condicions molt dolentes.
* **Sr. José Iglesias**: primer de tot, agraeix el programa *Viladecans em Cuida*, ja que personalment diu que ha ajudat molt la seva mare. En segon lloc, a nivell col·lectiu, li preocupa molt el tema de la brutícia als carrers i, en concret, la zona Centre de Viladecans (carrer de Pere Masallach amb carrer de la Mare de Déu de Sales) perquè està ple de brutícia, a causa dels coloms i els gossos, i això ha provocat accidents a persones grans. Es queixa sobre la neteja, que no és suficient, i proposa la creació d´un “grup de feina” per actuar específicament sobre aquest tipus de problemes en la neteja viària.

**1r torn:**

**RESPOSTES:**

El **Sr. Carles Ruiz**, alcalde de Viladecans, dona resposta a les qüestions plantejades. En primer lloc vol agrair les paraules a la feina feta pels Serveis Municipals i, en concret, als Serveis Socials, que han continuat donant servei durant la pandèmia.

* Resposta al **Sr. José Iglesias**: en quant a la pregunta formulada per resoldre el tipus de problemes que planteja el Sr. Iglesias, ofereix diverses vies per comunicar-se de manera urgent i obtenir una resposta ràpida. Una és l’app Viladecans&Tú, en concret en l’apartat Viladecans Soluciona, en què pots registrar immediatament la queixa. Aquesta serveix com a una comunicació oficial. En aquesta app reps resposta de quan es resoldrà la incidència, i també de quan s´ha resolt. L´altra opció és la Regidoria de Districte, que es troba a la plaça de la Constitució, i s’hi treballa a nivell grupal amb associacions de veïns o a nivell individual. També fa menció, com a canals de comunicació, de les Agents Cíviques. També comenta que està prevista una reforma a la zona i que revisarà en quin punt es troba.
* Resposta a la **Sra. Arantxa Barreiro:** remet a la Sra. Barreiro al web de l’Ajuntament, en què pot trobar resposta a totes les obres que s’estan realitzant a Viladecans, les petites i les grans. No obstant, revisarà que s´estigui fent correctament en el web de l´Ajuntament.
* Resposta al **Sr. Luis Royo**: li respon que ja han quedat però que poden tornar a quedar i parlar dels temes. Li consta que s’està fent un seguiment de tot, ja que el Sr. Chacón i el Sr. Calle també estan en contacte amb ell. Aclareix que hi ha una part de l’obra que, a causa de la pandèmia, es va paralitzar durant sis mesos i, quan s’ha reprès, no s’ha pogut fer des del mateix punt, han hagut de tornar a fer projectes, demanar permisos... i per aquest motiu ha fet que és retardés, ja que són procediments complexos. Tot i això, li explica les millores que s´ha fet a l’Alba-rosa (canvi de tots els fanals, el parc, l´avinguda Central i el carrer de la Ginesta) i que els compromisos segueixen en peu per continuar treballant amb tots ells.
* Resposta al **Sr. Elías:** té raó que hi ha una segona fase prevista, que la primera ja s’ha fet (C-245), però que no es podien fer coincidir les dues obres, com comentava el Sr. Elías, perquè aquesta s'està fent amb la Generalitat i amb l´Àrea Metropolitana, no és només de l’Ajuntament. Hi ha més parts com el Barri de Sales, que és el mateix cas que l’anterior, i també el desenvolupament de la Vileta i Roca, que estan estudiant amb Roca, com encaixen tot i que no hi hagi diferències entre un costat i l’altre.
* Afegeix que també la Generalitat té prevista la construcció del pàrquing de l’Hospital per solucionar els problemes d’aparcament de la zona.

A continuació s’obre un segon torn de paraules:

**2n torn:**

**PREGUNTES:**

* **Sr. Pedro**: veí de la carretera de Sant Climent, vol saber si l’obra que es farà a la variant del tanatori és propietat de l’Ajuntament o de la Diputació, i també vol informació d’aquesta obra. També vol saber què passarà amb els arbres que hi ha actualment a la zona i si s’hi plantarà altre tipus d’arbre. També li preocupa la inversió que s’ha fet en aquella zona i pensa que hi ha desequilibri entre els diferents barris, que sí que han crescut més.
* **Sr. Miguel Pascual**: veí de la plaça de les Oliveres, agraeix tota l'exposició feta fins al moment, però troba a faltar l'autocrítica per part de l’Ajuntament i que es busqui un espai per solucionar els petits problemes com els que exposa. En concret li preocupa el tema dels animals: per una part, la superpoblació del gats, deguda a que les persones els alimenten lliurement, fomentat així la creació de colònies que envaeixen les propietats dels veïns i provoquen molèsties. Va fer una instància/queixa que li han contestat passats set mesos i no li han donat cap resposta satisfactòria. El Sr. Miguel proposa que es creï un espai per als gats, i també li preocupa el fet que es posin multes als gossos per deixar-los lliures a la muntanya.
* **Sra. Laura**: li preocupa la falta d’activitats, informació i espais de reunió per a la joventut, parla de la franja d’edat compresa entre els divuit i els 30 anys. Proposa Can Xic com a centre de reunió, o bé algun centre cívic que pugui ser més ampli i amb instal·lacions adequades.
* **Sr. José Antonio:** president de l’Associació de Veïns de Can Palmer, primer agraeix l’exposició i l’oportunitat de poder participar-hi. Troba a faltar, a causa de la pandèmia segurament, la participació ciutadana en consells de districte i de ciutat, i espera que es pugui tornar a reprendre. En concret sobre Can Palmer, parla de tres aspectes: primer, la revisió del clavegueram; segon, que es reprengui el projecte PM1, que es va presentar a la Llei de Barris del 2007, on es presentaven moltes zones verdes, que no s’han fet, i per últim l’Ateneu de les Arts, que hauria d’ampliar l’horari i treure-li més profit.
* **Sr. Corbacho**: president de l’Associació de Veïns Hospital Roca, li preocupa i proposa que tota la ciutat creixi a l’uníson, i no que uns barris vagin per davant d’altres. Es queixa del clavegueram de Poblat Roca, del lateral de l’avinguda de la Generalitat, de la falta d’aparcament i que encara no s’hi han posat els bancs nous. Demana solucions per a l’habitatge, ja que, a causa del projecte PM1, han de deixar les seves cases, taxades molt per sota de mercat, i que no podran obtenir habitatges nous ni accedir als de protecció oficial. Proposa la creació d’un parc d’habitatges municipal.
* **Sr. Guillermo García**: proposa i exposa que, a causa de que hi ha contenidors que haurien d’estar soterrats però estan trencats i ara mateix són a la superfície, aprofitar aquests forats per a la recollida d’aigües. També parla del perill que suposen els patinets i les bicicletes, i demana que les bicicletes vagin identificades i que tant les bicis com els patinets tinguin assegurança obligatòria, que s’adaptin les ordenances municipals a la DGT.

**2n torn:**

**RESPOSTES:**

 El **Sr. Carles Ruiz,** alcalde de Viladecans, dona resposta a les qüestions plantejades.

* Resposta al **Sr. Pedro:** s’ha fet un conveni amb la Diputació i, quan acabi l’obra de la Rambla, començarà la de la carretera de Sant Climent, que serà de titularitat municipal. En aquesta obra s’ha fet un procés participatiu amb els veïns i es tindran en compte els suggeriments rebuts, com, per exemple, els arbres. Explica com serà l’obra i com quedarà tot. Tota aquesta informació és en el web, i els possibles dubtes també es poden comentar amb la regidora del districte.
* Resposta al **Sr. Miguel**: l’alcalde reconeix que és un problema, el control de les colònies dels gats, que es multa a les persones que els donen menjar, però que normalment són persones amb dificultats per comprendre i que necessiten un altre tipus d’acompanyament. També s’està estudiant on són les menjadores dels gats per limitar el creixement de la població de gats d’una altra forma.
* Resposta a la **Sra. Laura**: és un tema recurrent i s’està pensant en fer un programa dirigit a la joventut amb el qual es puguin aprofitar els parcs, els carrers i els espais públics. Apart de Can Xic, també es faran programes als diferents casals. També informa que s’està negociant la compra dels cines i, quan siguin propietat de l’Ajuntament, es vol fer un espai d’oci juvenil, a més de cinema. També recomana que la gent jove es dirigeixi a les associacions de veïns per fomentar el tema de la joventut.
* Resposta al **Sr. José Antonio**: la participació ciutadana no s'ha frenat mai, ni durant la pandèmia. L’únic és que no s’ha fet de manera presencial, sinó a través de videoconferència (p. ex., el *Ramblegem*). En referència a les zones verdes, s’ha presentat un projecte d’un parc que va des de la muntanya fins a Can Palmer, s’han sol·licitat ajudes i s’està esperant resposta, tot i que si no les concedeixen es farà igualment, però serà més lent. Està d’acord amb el que comenta de l’Ateneu de les Arts, i explica que està previst fer a Can Palmer un edifici adequat, en el qual s’incrementin les instal·lacions esportives, que forma part del projecte de millora del barri.
* Resposta al **Sr. Guillermo García**: pel que fa al suggeriment dels contenidors, ho estan estudiant, però que ja ho han provat en altres municipis, dona molts problemes i no funciona. A més, afegeix que s’estan construint un sistema de basses a tota la ciutat, precisament pel problema de la falta de pluges i la sequera (p. ex., a Llevant, la plaça de la Bòbila és un gran dipòsit, també a Montserratina i el Torrent Ballester). També informa que s’ha signat una nova contracta de recollida d'escombraries i com quedarà definitivament el tema dels contenidors soterrats. En el tema de patinets i bicicletes, la DGT no ha donat/fet instruccions fins al moment. Els municipis tenen ordenances sobre això i posen multes, però fins que els vehicles no es puguin identificar no es pot fer res, però és un problema real.
* Resposta a la **Sra. Arantxa Barreiro:** sobre el tema dels horaris dels autobusos, sí que està pensant amb la freqüència que passi el tren, però quan hi ha retards es desvincula tot. Apart es posarà una tercera línia de bus, que donarà servei a tota la zona de Llevant i Campreciós. Entre les tres línies podrà cobrir aquesta situació de falta d’enllaços i horaris amb el tren. Comenta la posada en marxa de l’AMBici, que suposarà l’inici d’aquest servei i com funciona. És un servei que cobreix totes les ciutats de l’àrea metropolitana.

El **Sr. Carles Ruiz** dona per finalitzada l’Audiència Pública i agraeix les associacions i les persones participants la seva assistència i participació.

A les 20.40 hores, sense més assumptes a tractar, s’aixeca la sessió.